„ Í dag eru 1.334 dagar frá því að sakamálarannsókn skattrannsóknarstjóra hófst , “ sagði Bjarnfreður Ólafsson , verjandi Orra Páls Dýrasonar , fyrrverandi trommara Sigur Rósar , þegar frávísunarkrafa Orra og félaga hans í Sigur Rós í meintu skattalagabroti á hendur þeim var tekin fyrir í Héraðsdómi Reykjavíkur í morgun . Verjandinn sagði að helst væru tvær ástæður að baki því að vísa ætti málum Sigur Rósar-manna frá . Annars vegar hefði rannsókn ólíkra embætta tekið langan tíma , þrátt fyrir að hinir ákærðu hefðu verið samstarfsfúsir , og hins vegar hefðu þeir áður sætt refsingu fyrir hin meintu brot . Ekki hægt að taka mál fyrir aftur og aftur Bjarnfreður vísaði til þess að ekki væri hægt að taka mál fyrir aftur og aftur . Enginn skyldi sæta refsingu að nýju vegna máls sem áður hefði verið tekið fyrir . Sú regla væri mjög mikilvæg og ætti að vera varnagli fyrir borgara til að ekki sé hægt að endurtaka mál ef sýkna liggur fyrir . Hann lagði mikla áherslu á ákvæði Mannréttindadómstóls Evrópu um þetta ; bann við endurtekinni málsmeðferð . Sagði hann að íslenska ríkið hefði á undanförnum árum hlotið áfellisdóma hjá MDE fyrir slík mál og nefndi í því samhengi mál Jóns Ásgeirs Jóhannessonar og Tryggva Jónssonar gegn ríkinu . Bjarnfreður sagði að skattrannsóknarstjóri , ríkisskattstjóri og nú héraðssaksóknari hefðu allir rannsakað málið . Það væri því einsýnt að málsmeðferð væri alla vega tvöföld og mætti færa sterk rök fyrir því að hún væri þreföld . Jón Þór Birgisson , söngvari Sigur Rósar og Georg Holm , bassaleikari sveitarinnar , koma í Héraðsdóm Reykjavíkur í vor . mbl.is / Eggert „ Þessi mál kolfalla á prófinu “ Lögmaðurinn sagði að áðurnefnd mál hjá MDE hefðu fallið á tveimur lykilþáttum . Of margir aðilar væru að safna gögnum sjálfstætt og síðan féllu málin líka á tíma . „ Þessi mál kolfalla á prófinu nema dómstólar spyrni við fótum og tryggi rétta meðferð í þessum málum hér á landi , “ sagði Bjarnfreður . Hann sagði að í þessu máli , sem hefði verið rannsakað í rúma þúsund daga , hefði skattrannsóknarstjóri fyrst rannsakað málið . Þar væri um sakamálarannsókn að ræða en niðurstaðan þar er birt í skýrslu og þar með lýkur rannsókn þess embættis . Sé um meint stórfellt brot að ræða sendir skattrannsóknarstjóri málið í tvær ólíkar áttir . Annars vegar til ríkisskattstjóra , sem ber að lögum að taka mál til rannsóknar og skoða að nýju . Hins vegar er málið sent héraðssaksóknara . Þar er meintur sakamaður aftur yfirheyrður í máli og mynd og fer í gegnum allt ferlið aftur . Bjarnfreður sagði að ákærði þyrfti þar í þriðja sinn að svara fyrir nákvæmlega sakarefnið og þá í annað sinn sem sakborningur . Bjarnfreður sagði að það væri ekkert í lögum eða reglum sem segði að saksóknari ætti að takmarka rannsókn vegna fyrri rannsókna . „ Þetta er því löng þrautaganga . Ekki bara í þessu máli heldur í öllum sambærilegum málum , “ sagði Bjarnfreður . Vísa ætti málinu frá vegna þess að Orri hefði áður sætt refsingu og greitt sína skatta .